PATVIRTINTA

Prienų r. Skriaudžių pagrindinės mokyklos direktoriaus 2021 m. gruodžio 23 d. įsakymu Nr. V-133

PRIENŲ RAJONO SKRIAUDŽIŲ PAGRINDINĖS MOKYKLOS TARYBOS

NUOSTATAI

I SKYRIUS

**BENDROSIOS NUOSTATOS**

1. Mokyklos tarybos veiklos nuostatai reglamentuoja Prienų rajono Skriaudžių pagrindinės mokyklos tarybos (toliau – taryba) veiklą.

2. Tarybos veikla organizuojama vadovaujantis Lietuvos Respublikos Konstitucija, Švietimo įstatymu, Skriaudžių pagrindinės nuostatais, kitais teisės aktais.

3. Mokyklos taryba – aukščiausia Skriaudžių pagrindinės mokyklos savivaldos institucija, telkianti mokytojus, mokinius, tėvus (globėjus, rūpintojus) bei vietos bendruomenės atstovus mokyklos veiklos tikslams numatyti ir uždaviniams spręsti, svarstyti mokyklos veiklos ir finansavimo klausimus ir, pagal kompetenciją, priimti sprendimus, atlikti visuomeninę mokyklos valdymo priežiūrą.

4. Mokyklos tarybos sprendimai privalomi visiems Skriaudžių pagrindinės mokyklos bendruomenės nariams. Taryba veikia pagal savo patvirtintus nuostatus.

II SKYRIUS

MOKYKLOS TARYBOS SUDĖTIS IR VEIKLOS ORGANIZAVIMAS

5. Mokyklos taryba – sudaroma iš mokinių, mokytojų, tėvų (globėjų, rūpintojų) ir vietos bendruomenės atstovų. Tarybos narys gali būti renkamas dviem kadencijoms.

6. Mokyklos tarybos sudėtis – 11 (vienuolika) narių: 3 tėvai, 3 mokiniai, 3 mokytojai, 2 vietos bendruomenės nariai.

7. Rinkimų į mokyklos tarybą organizavimas:

7.1. tėvai į mokyklos tarybą renkami klasių tėvų susirinkimuose;

7.2. mokytojus renka mokytojų taryba;

7.3. mokinius – mokinių taryba;

7.4. kviečiami vietos bendruomenės nariai, susieti bendrais gyvenimo atitinkamoje vietos bendruomenėje poreikiais ir interesais.

8. Taryba renkama mokslo metų pradžioje dvejų metų kadencijai. Tarybos nariu gali būti asmuo, turintis žinių ir gebėjimų, padedančių siekti švietimo įstaigos strateginių tikslų ir įgyvendinti mokyklos misiją. Tarybos nariu negali būti tos pačios mokyklos vadovas, valstybės politikai, politinio (asmeninio) pasitikėjimo valstybės tarnautojai.

9. Jeigu mokyklos tarybos nario įgaliojimai nutrūksta iki kadencijos pabaigos, naują tarybos narį likusiam kadencijos laikotarpiui skiria grupė, skyrusi tarybos narį, kurio įgaliojimai nutrūko. Naujas tarybos narys pareigas pradeda eiti tada, kai apie jo paskyrimą paskelbia mokyklos tarybos pirmininkas.

10. Jeigu tarybos narys netinkamai vykdo nuostatuose numatytas pareigas arba jų nevykdo, mokyklos tarybos pirmininkas, gavęs daugiau nei pusės tarybos narių pritarimą, turi teisę kreiptis į narį delegavusią grupę ir prašyti atšaukti paskirtą tarybos narį.

11. Mokyklos tarybai vadovauja pirmininkas, renkamas dvejų metų kadencijai pirmame posėdyje po tarybos suformavimo slaptu balsavimu.

12. Tarybos posėdžiai kviečiami ne rečiau kaip du kartus per metus. Posėdis yra teisėtas, jei jame dalyvauja ne mažiau kaip du trečdaliai visų tarybos narių. Nutarimai priimami posėdyje dalyvaujančiųjų balsų dauguma.

13. Mokyklos vadovas ir kitų savivaldos institucijų atstovai, mokyklos bendruomenės nariai gali inicijuoti tarybos posėdį, o esant poreikiui tarybos posėdyje dalyvauti kviestojo nario teisėmis.

14. Taryba už veiklą vieną kartą per metus atsiskaito ją rinkusiems mokyklos bendruomenės bei vietos bendruomenės nariams.

 **III SKYRIUS**

MOKYKLOS TARYBOS NARIŲ TEISĖS IR FUNKCIJOS

15. Mokyklos tarybos narių teisės:

15.1.rinkti ir būti išrinktu į pareigas taryboje nustatyta tvarka;

15.2. siūlyti svarstyti klausimus, rengti ir teikti svarstyti sprendimų projektus;

15.3 iš mokyklos administracijos ir kitų savivaldos institucijų gauti su taryboje nagrinėjamais klausimais susijusią informaciją, jeigu ji neprieštarauja konfidencialumo principams;

15.4. dalyvauti diskusijose svarstomais klausimais, raštu ir žodžiu pateikti pastabas ir pasiūlymus dėl svarstomų sprendimų projektų, tarybos darbo tvarkos ir kt.;

15.5. posėdžio metu klausti pranešėjus, pasisakyti dėl vedimo tvarkos, kreiptis su paklausimais į mokyklos administraciją ar kitus posėdyje dalyvaujančius asmenis;

15.6. gauti iš mokyklos administracijos techninę pagalbą ir priemones tarybos nario įgaliojimams vykdyti.

16. Mokyklos tarybos nariai atlieka šias funkcijas:

16.1. teikia siūlymus dėl mokyklos strateginių tikslų, uždavinių ir jų įgyvendinimo priemonių;

16.2. pritaria mokyklos strateginiam planui, mokyklos ugdymo ir metiniam veiklos planui;

16.3. svarsto ir teikia pasiūlymus mokyklos vadovui dėl mokyklos darbo tvarkos taisyklių, kitų mokyklos veiklą reglamentuojančių dokumentų;

16.4. teikia siūlymus mokyklos vadovui dėl mokyklos nuostatų pakeitimo ar papildymo, mokyklos vidaus struktūros tobulinimo;

16.5. svarsto mokyklos lėšų naudojimo klausimus, teikia siūlymus dėl mokyklos materialinio aprūpinimo, veiklos tobulinimo;

16.6. pasirenka mokyklos veiklos įsivertinimo sritis, veiklos kokybės įsivertinimo atlikimo metodiką, analizuoja įsivertinimo rezultatus ir priima sprendimus dėl veiklos tobulinimo;

16.7. vertina mokyklos vadovo metinės veiklos ataskaitą ir teikia savo sprendimą dėl vadovo metų veiklos įvertinimo mokyklos savininko teises ir pareigas įgyvendinančiai institucijai;

16.8. svarsto mokytojų, mokinių ir tėvų (globėjų, rūpintojų) savivaldos institucijų ar mokyklos bendruomenės narių iniciatyvas ir teikia siūlymus mokyklos vadovui;

16.9. teikia siūlymus dėl mokyklos darbo tobulinimo, saugių ugdymo ir darbo sąlygų sudarymo, mokinio perkėlimo į kitą mokyklą, talkina formuojant mokyklos materialinius, finansinius ir intelektinius išteklius;

16.10. inicijuoja mokyklos bendruomenės ir visuomenės bendradarbiavimą;

16.11. svarsto kitus mokyklos vadovo teikiamus klausimus.

**IV SKYRIUS**

**MOKYKLOS TARYBOS DARBO ORGANIZAVIMAS**

17. Pagrindinė tarybos darbo forma – posėdžiai. Jie vyksta ne rečiau kaip du kartus per metus. Gali būti ir kitos veiklos formos, kurių dažnumas priklauso nuo mokyklos bendruomenės poreikių.

18. Mokyklos tarybos darbą organizuoja pirmininkas.

19. Jeigu tarybos narys negali atvykti į posėdį, apie tai raštu ar žodžiu praneša mokyklos tarybos pirmininkui ir nurodo nedalyvavimo priežastį. Raštu gali išdėstyti savo nuomonę nagrinėjamais klausimais.

20. Be kviestųjų asmenų posėdžiuose taip pat gali dalyvauti socialinių ir ekonominių partnerių, įmonių, įstaigų, organizacijų ir gyventojų atstovai, apie tai raštu pranešę mokyklos tarybos pirmininkui ne vėliau kaip prieš 5 darbo dienas iki posėdžio.

21. Tarybos sprendimai priimami atviru arba slaptu balsavimu, balsavimo būdą pasirenka taryba. Sprendimai priimami visų dalyvaujančių tarybos narių balsų dauguma. Jeigu balsai pasiskirsto po lygiai, sprendžiamąjį balsą turi mokyklos tarybos pirmininkas.

22. Tarybos posėdžiai yra protokoluojami. Posėdžius protokoluoja, dokumentus tvarko ir ruošia juos archyvavimui mokyklos tarybos sekretorius.

23. Mokyklos tarybos sprendimai įsigalioja, kai juos pasirašo pirmininkas. Tarybos pirmininkas turi pasirašyti sprendimą ne vėliau kaip per 5 darbo dienas po posėdžio.

24. Posėdžio protokolas kartu su visais priedais sutvarkomas ir pasirašomas ne vėliau kaip per 10 darbo dienų po posėdžio.

25. Už sprendimų ir juose esančių pavedimų vykdymą atsako sprendime nurodytas asmuo ar grupė.

**V. BAIGIAMOSIOS NUOSTATOS**

26. Mokyklos tarybos nuostatai skelbiami Prienų rajono Skriaudžių pagrindinės mokyklos tinklapyje [www.mokykla.eu](http://www.mokykla.eu)

27. Mokyklos tarybos nuostatai gali būti atnaujinami pasikeitus teisės aktams.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_